ร้านไอศกรีม และเครื่องดื่มชาเขียวชื่อดังอีกร้านจากเมืองเกียวโตด้วยความเข้มข้นของชาชั้นดี มีความหอมอร่อย มาสร้างสรรค์เป็นเมนูต่างๆ ที่น่าสนใจ วันนี้มาเปิดบริการที่บริเวณชั้น 7 Helix EmQuartier ตรงข้ามกับ Crab & Craw เป็นร้านเปิดโล่งสไตล์คาเฟ่ต์ สามารถรับลูกค้าได้พอสมควร ที่นั่งอาจจะเล็กไปหน่อยสำหรับคนตัวใหญ่

เมนูที่ลองวันนี้เป็น Tsujiri Sundae โดยเลือกเป็นแบบผสม 2 รสชาติ ความอร่อยอยู่ที่ความสดชื่น หวานเบาๆ ของไอศกรีมชาเขียว กับวนิลา (อาจจะละลายค่อนข้างเร็ว)  กับชั้นที่สองจะออกหวานมากขึ้นกับถั่วแดง เม็ดใหญ่ดี และให้มาค่อนข้างเยอะ และชั้นสุดท้ายเป็นเม็ดข้าวคั่วกลิ่นหอม กรอบๆ สามชั้นผสมกัน อร่อยดีงามแบบญี่ปุ่น

ถัดมาได้ลองกับเมนูเครื่องดื่มเป็น Latte Matcha แบบเย็น รสชาติชาปานกลาง แต่ยังคงความหวานน้อยอยู่ โดยรวมความเข้มข้นอาจจะยังไม่ 100 % แบบญี่ปุ่น แต่ถือว่า รสชาติใช้ได้ทีเดียว แน่นอนสำหรับราคาอาจจะค่อนข้างสูงตามแบบร้านที่นำมาจากเมืองนอก แลกกับความสะดวก ที่ไม่ต้องไปไกล
